《万壑苍烟卷为邹允达赋》
明代·倪谦

君不见泰山之巅蟠老龙，高盖偃蹇排寒冬。参天自是隔风雨，偃乃坐累秦人封。

又不见匡庐之崖霜雪盛，马鬣麈尾枝交映。已从方士资养生，更向桑门作谈柄。

何如凤台之西千万栽，一一长身封绿苔。贞姿高洁负奇气，磥砢总是明堂才。

乍疑森森剑佩羽林客，怒发冲冠铁衣涩。又疑翩翩云罕纷前驱，翠葆碧幢攒列戟。

大株小株鳞甲坚，正直岂畏藤萝缠。露滋雨洗净如沐，但见万壑摇苍烟。

道乡之孙我之友，爱隐松关与松偶。城市红尘没马深，谁解寻盟岁寒叟。

秋官放笔写作图，墨华满纸烟模糊。经雷蜕骨缩人瘿，拔地怪柯编虎须。

披图浩歌对君酌，素云绝胜苍烟壑。上苑霏微烟更多，来游好控巢松鹤。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。